Diari Oficial de la Generalitat Valenciana


Sumari del DOGV 9981, del 12-11-2024 (2024/11619)

DECRET LLEI 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/11/12/11**

### Versions

 14/01/2025 - Actualitat  26/11/2024 - 13/01/2025  Text inicial: 13/11/2024 - 25/11/2024 

### Dades del document

Número de DOGV
:   9981

Data del DOGV
:   12-11-2024

Secció del DOGV
:   I. DISPOSICIONS GENERALS

Número del document
:   2024/11260

CVE
:   RMEV-M-0633-25826

Data del document
:   12-11-2024

Organisme emissor
:   Conselleria de Medi Ambient, Aigua, Infraestructures i Territori / Presidència de la Generalitat / Vicepresidència i Conselleria de Servicis Socials, Igualtat i Vivenda / Conselleria d'Hisenda, Economia i Administració Pública / Conselleria de Justícia i Interior

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda, Economia i Administració Pública
    * Presidència de la Generalitat
    * Presidència de la Generalitat
    * Vicepresidència i Conselleria d'Igualtat i Polítiques Inclusives
    * funcionari
    * administració regional
    * legislació
    * assistència social
    * crèdit
    * donació
    * política d'ajudes
    * ingressos monetaris
    * execució del pressupost
    * despesa pública
    * ajuda econòmica
    * desastre natural

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 14.01.2025*

PREÀMBUL

El mes d'octubre de 2024, la Comunitat Valenciana ha sigut novament escenari d'una depressió aïllada en nivells alts (DANA) que ha ocasionat greus danys, tant personals com materials, en la província de València. Les intenses precipitacions i inundacions han afectat greument les zones urbanes i rurals, i han donat lloc a la defunció i desaparició de persones, a múltiples rescats, a persones atrapades en les seues vivendes i vehicles, a conductors immobilitzats en les autovies A-3 i A-7, a talls en la xarxa de ferrocarril, metro i tramvia, i a la interrupció de servicis essencials com el proveïment d'aigua, subministrament elèctric i telefonia, fets que han afectat de manera rellevant tant la vida de les persones com l'activitat econòmica.

A conseqüència d'este episodi s'ha aprovat la declaració com a zona afectada greument per una emergència de protecció civil, mitjançant l'Acord del Consell de Ministres de 5 de novembre del present any.

Per tot això, la Generalitat ha posat en marxa un conjunt de mesures en el marc de la situació d'emergència que comprenen àmbits tan dispars com el sanitari i el sociosanitari, de policia, de les infraestructures, d'ajudes a les persones i als municipis, i mesures fiscals extraordinàries amb la finalitat no sols de donar resposta immediata a la situació d'emergència, sinó d'impulsar per una recuperació i tornada a la normalitat tan immediates com siga possible.

La present norma s'estructura en huit articles, nou disposicions addicionals i cinc finals.

Pel que fa pròpiament a l'articulat, l'objecte principal de la norma és fixar tot un esquema normatiu que facilite la gestió economicopressupostària en una situació tan complicada com és la derivada de la DANA. Esta situació d'emergència exigix a totes les administracions implicades la ràpida adopció d'un conjunt diferenciat de mesures destinades, a curt i mitjà termini, a reposar la normalitat en tot el territori afectat.

A este efecte, esta norma inclou previsions en les àrees de gestió següents:

– L'ordenació de les donacions que s'estan produint, en un marc a on ha destacat la solidaritat de la resta de comunitats autònomes i de la ciutadania. En este sentit, es distingix entre donacions en metàl·lic i en espècie.

– La regulació de l'afectació dels ingressos, per a assegurar que tota aportació pública o privada tinga com a única destinació fer front a les actuacions i mesures que adopte la Generalitat per a afrontar les necessitats originades per la DANA.

– La concreta articulació del model de retenció de crèdits establit en la Llei 1/2015, de 6 de febrer, d'hisenda pública, del sector públic instrumental i de subvencions, amb la finalitat de facilitar a la conselleria competent en matèria d'hisenda els instruments necessaris per a reordenar el gasto al voltant de les polítiques de gasto prioritàries.

– La reordenació del sistema de modificacions pressupostàries, de manera similar a com es va fer per a afrontar la covid, amb la finalitat d'agilitzar-ne la tramitació i, consegüentment, prioritzar l'atenció dels gastos vinculats a la DANA.

– L'adopció d'un conjunt de mesures destinades a agilitzar el règim de les ajudes i subvencions. En este sentit, s'hi inclouen preceptes relatius a la concessió directa de subvencions, a la condició de persona beneficiària i al pagament anticipat de les ajudes. Mesures totes que redundaran de manera directa i immediata en favor de les persones, físiques o jurídiques, principals afectades per la DANA.

– I, finalment, la declaració d'interés general per a totes les obres necessàries per a aconseguir la recuperació i la tornada a la normalitat de la DANA. Declaració que agilitzarà tota la tramitació dels contractes i expedients vinculats a esta.

La part final del projecte conté les disposicions addicionals i finals, que complementen esta norma i inclouen diverses previsions que, per raons de tècnica legislativa, no es consideren susceptibles d'incloure's en l'articulat.

La disposició addicional primera legitima l'Administració de la Generalitat i les entitats del sector públic per a sol·licitar les transmissions de dades entre òrgans d'esta o de diferents administracions públiques en la gestió de les ajudes i altres procediments que s'aproven per a pal·liar les pèrdues ocasionades per la DANA. En esta disposició també s'establix l'obligació de col·laboració de les entitats bancàries i financeres amb l'Administració per a facilitar-li la informació necessària en l'acompliment de les seues funcions relacionades amb les ajudes i donacions a conseqüència de la DANA.

La disposició addicional segona contempla la possibilitat d'acudir a la tramitació d'emergència en la contractació administrativa, per a l'adopció de qualsevol classe de mesura directa o indirecta o actuació necessària per part dels òrgans de l'Administració de la Generalitat i el seu sector públic instrumental a conseqüència de la DANA, justificada la necessitat d'actuar de manera immediata, de conformitat amb el que preveu l'article 120 de la Llei 9/2017, de 8 de novembre, de contractes del sector públic.

La disposició addicional tercera establix la inembargabilitat de les ajudes previstes en el Decret 163/2024, de 4 de novembre, del Consell, pel qual s'aproven les bases reguladores i el procediment de concessió directa d'ajudes urgents per a pal·liar la pèrdua de béns de primera necessitat de les persones físiques.

La disposició addicional quarta crea l'Instrument Autonòmic de Resposta, Atenció i Reconstrucció davant de la DANA a València, que quedarà adscrit a l'entitat Valenciana d'Estratègies i Recursos per a la Sostenibilitat Ambiental, SA (VAERSA). A este instrument correspondrà la gestió, l'atenció, la coordinació i el suport material d'aquelles mesures que siguen requerides per les autoritats autonòmiques i locals afectades per la DANA en l'àmbit territorial de la Comunitat Valenciana.

La disposició addicional quinta establix la declaració d'utilitat pública o interés social, i la necessitat d'urgent ocupació dels béns i drets afectats d'expropiació forçosa, ocupació temporal o imposició de servituds a conseqüència de l'execució de les obres en infraestructures hidràuliques, viàries i ferroviàries afectades per la DANA.

La disposició addicional sexta establix, a fi de dinamitzar totes aquelles actuacions i projectes requerits per a la minimització dels efectes de la DANA, la possibilitat que el Consell acorde l'exempció d'avaluació d'impacte ambiental d'aquelles obres noves, de reparació o rehabilitació d'infraestructures, equipaments o instal·lacions que, havent de sotmetre's a esta avaluació, conforme al que s'establix en la Llei 21/2013, de 9 de desembre, d'avaluació ambiental.

La disposició addicional sèptima, amb la finalitat de donar suport a les administracions públiques locals en totes aquelles infraestructures de titularitat municipal que han resultat danyades en esta DANA, establix que la Generalitat, a través de la Conselleria de Medi Ambient, Infraestructures i Territori, realitzarà totes aquelles actuacions necessàries per a l'urgent restabliment d'estes.

Esta col·laboració podrà incloure totes les fases de planificació, projecte i execució de les actuacions necessàries per a restituir els danys ocasionats sobre les infraestructures de transport, sanejament i residus, incloent-hi la declaració d'utilitat pública o interés social, així com la urgent ocupació dels terrenys que hagen de ser afectats d'expropiació forçosa, ocupació temporal o imposició de servituds.

La disposició addicional octava incorpora una previsió específica per a assegurar que totes les actuacions dirigides a la recuperació i reparació de les infraestructures, competència de la Generalitat i danyades per la DANA, amb independència del terme municipal en què es troben, es podran acollir a les prescripcions del present decret llei.

I, finalment, la disposició addicional novena establix una previsió específica referent a la incorporació de romanents finançats amb fons finalistes, amb la finalitat d'assegurar que esta, especialment pel que fa a les operacions de tancament de l'exercici 2024 i obertura del 2025, es desplega amb l'agilitat més gran possible, i permet atendre totes les obligacions associades a estos com més prompte millor.

La norma es complementa amb cinc disposicions finals. La primera d'elles modifica el Decret 59/2019, de 12 d'abril, del Consell, d'ordenació del sistema públic valencià de servicis socials, per a garantir la seguretat i integritat de les persones usuàries, en cas de situacions d'emergència o catàstrofe.

La disposició final segona modifica el Decret 65/2024, de 10 de juny, del Consell, pel qual es regula el Registre de personal funcionari habilitat de la Generalitat, per a permetre que el personal funcionari habilitat de les entitats locals de la Comunitat Valenciana puga prestar servici d'assistència en tràmits i actuacions de la Generalitat, a conseqüència d'emergències o catàstrofes, sense necessitat de subscriure un conveni previ.

La disposició final tercera establix que les normes reglamentàries modificades per este decret llei conserven el seu rang i naturalesa reglamentària prèvia, la qual cosa suposa que podran ser modificades o derogades a través d'una norma posterior d'igual o superior rang. La quarta autoritza el Consell per a dictar totes les resolucions i instruccions que considere necessàries per al desplegament, execució i aplicació del present decret llei, i, finalment, la quinta disposa la seua entrada en vigor l'endemà de publicar-se en el DOGV.

La jurisprudència del Tribunal Constitucional ha donat suport a l'aprovació de disposicions de caràcter socioeconòmic mitjançant l'instrument normatiu del reial decret llei en aquells casos en què s'aprecie una motivació explícita i raonada de la necessitat i urgència de la mesura. El caràcter necessari s'ha afirmat en els casos de conjuntures econòmiques problemàtiques que exigixen una ràpida resposta. Així mateix, la urgència s'ha acceptat quan la dilació en el temps de l'adopció de la mesura de què es tracte mitjançant una tramitació per la via normativa ordinària puga generar perjuís addicionals.

En este aspecte, la declaració com a zona afectada greument per una emergència de protecció civil acredita de manera suficient els motius d'oportunitat per a l'adopció de la present norma. Com és preceptiu, cal assenyalar també que este decret llei no afecta l'ordenament de les institucions bàsiques de la Generalitat, els drets, deures i llibertats de la ciutadania regulats en el títol I de la Constitució, el règim de les comunitats autònomes ni el dret electoral general. A la vista del que s'ha exposat, concorren les circumstàncies d'extraordinària i urgent necessitat establides per l'article 44.4 de l'Estatut d'Autonomia de la Comunitat Valenciana com a pressupostos habilitants per a recórrer a l'instrument jurídic del decret llei.

Este decret llei s'adequa als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques; en particular, als principis de necessitat, eficàcia, proporcionalitat, seguretat jurídica, transparència i eficiència.

Així, atesos els principis de necessitat i eficàcia, el decret llei és l'instrument més adequat per a garantir la immediata aplicació de les mesures destinades a facilitar i simplificar la gestió economicopressupostària vinculada als gastos i ingressos que donaran suport a l'activitat de la Generalitat davant de la DANA. Es respecta també el principi de proporcionalitat, atés que conté la regulació imprescindible per a la consecució de l'objectiu mencionat.

Al seu torn, la norma resulta coherent amb l'ordenament jurídic vigent, i s'ajusta, per això, al principi de seguretat jurídica. I, finalment, quant al principi de transparència, esta norma, si bé està exempta dels tràmits de consulta pública, audiència i informació pública per tractar-se d'un decret llei, tal com permet l'article 133.4 de l'esmentada Llei 39/2015, el Consell ha definit clarament la finalitat de la norma, tant en la seua part expositiva com en l'informe justificatiu que l'acompanya. Finalment, en relació amb el principi d'eficiència, atés el seu àmbit d'aplicació, este decret llei no genera càrregues administratives per a la ciutadania.

En la tramitació del projecte de decret llei s'ha seguit el procediment establit en l'article 42 de la Llei 5/1983, de 30 de desembre, del Consell, i en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i s'han emés els informes preceptius.

Per tot el que s'ha exposat, i en virtut del que establix l'article 44 de l'Estatut d'Autonomia de la Comunitat Valenciana, a proposta conjunta de la Presidència de la Generalitat; la Vicepresidència i Conselleria de Servicis Socials, Igualtat i Vivenda; la Conselleria d'Hisenda, Economia i Administració Pública; la Conselleria de Justícia i Interior, i la Conselleria de Medi Ambient, Infraestructures i Territori, d'acord amb les competències que els atribuïx el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, prèvia deliberació del Consell, en la reunió de 12 de novembre de 2024,

DECRETE

*Article 1. Règim aplicable a les donacions realitzades per a fer front a la crisi derivada de la DANA*

1. Les donacions de diners que s'efectuen per a contribuir al finançament dels gastos ocasionats per la depressió aïllada en nivells alts (DANA) patida els dies 28 i 29 d'octubre de 2024 s'ingressaran en el compte de la Tresoreria de la Generalitat amb el codi IBAN ES56 9170 0509 4482 6090 1272. Estes donacions generaran crèdit en el pressupost de la Generalitat, d'acord amb la naturalesa de les actuacions a les quals estiguen destinades.

Els ingressos procedents d'estes donacions es destinaran a atendre gastos derivats de la DANA, com ara, ajudes a les persones físiques o jurídiques de naturalesa privada que hagen patit danys en els seus béns o drets, reparació de les infraestructures danyades, subministraments, material, així com qualsevol altre que puga contribuir a reforçar la recuperació i tornada a la normalitat en els municipis inclosos en l'annex I incorporat a l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana.

2. Les donacions d'equipament i subministraments relacionats amb la lluita contra els efectes de la DANA que tinguen la consideració de béns mobles es consideraran acceptades per la seua recepció per la conselleria o entitat destinatària d'estes.

3. Les donacions de béns immobles seran acceptades per la conselleria competent en matèria de patrimoni, de conformitat amb el que s'establix en la Llei 14/2003, de 10 d'abril, de patrimoni de la Generalitat, i els immobles podran destinar-se directament a la lluita contra els efectes de la DANA o alienar-se i aplicar el producte obtingut a esta finalitat.

*Article 2. Afectació*

Sense perjuí del que es disposa en l'article 1 del present decret llei, tots els ingressos que es perceben en l'àmbit de l'Administració de la Generalitat i del seu sector públic a conseqüència de la DANA patida per la Comunitat Valenciana els dies 28 i 29 d'octubre de 2024, amb independència del seu origen públic o privat, inclosos els procedents de la Unió Europea, estaran legalment destinats al conjunt d'actuacions necessàries per a la resposta immediata, la recuperació i la tornada a la normalitat, a executar en els municipis inclosos en l'annex I incorporat a l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana.

Tots els crèdits pressupostaris finançats amb estos fons, que hauran d'estar adequadament identificats, només podran executar-se amb la finalitat de finançar actuacions directament vinculades a la declaració de zona greument afectada, aprovada per l'Acord del Consell de Ministres, de 5 de novembre de 2024, pel qual es declara «zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d'octubre i el 4 de novembre de 2024.

*Article 3. Normativa en matèria de gestió pressupostària*

La conselleria amb competències en matèria d'hisenda podrà adoptar les mesures provisionals, preventives o correctives, que considere necessàries, d'acord amb el que es preveu en l'article 56.1 de la Llei 1/2015, de 6 de febrer, de la Generalitat, amb la finalitat d'assegurar la racionalització del gasto, el compliment dels objectius i de les prioritats en la planificació pressupostària, que el ritme d'assumpció de gastos s'adequa a les disponibilitats de tresoreria, i les obligacions associades a la cobertura d'actuacions, de qualsevol tipus i naturalesa, l'objecte i la finalitat de la qual siga donar resposta immediata a les situacions d'emergència i recuperació a conseqüència de la declaració de zona greument afectada aprovada per l'Acord del Consell de Ministres, de 5 de novembre de 2024, i als servicis públics fonamentals.

A este efecte, la conselleria mencionada, a través d'una resolució motivada, podrà autoritzar retencions de crèdit cautelars, que podran estendre's tant als crèdits que donen suport a l'activitat de l'Administració de la Generalitat com als del sector públic instrumental dependent d'esta, amb la finalitat de, si és el cas, redistribuir-los, per a complir qualsevol les finalitats a les quals es fa referència en el paràgraf anterior.

Sempre que s'adopte una resolució de retenció de crèdit, haurà de ser comunicada al Consell, per a la seua ratificació.

*Article 4. Modificacions pressupostàries*

1. Durant el període de vigència de la declaració de «zona afectada greument per una emergència de protecció civil», adoptada a través de l'Acord del Consell de Ministres, de 5 de novembre de 2024, a les transferències de crèdits que tinguen el seu origen en l'adopció de mesures o actuacions destinades a fer front a l'esmentada emergència o es deriven d'esta adopció no els serà aplicable la limitació establida en l'article 49.1.c) de la Llei 1/2015, de 6 de febrer, d'hisenda pública, del sector públic instrumental i de subvencions.

2. La persona titular de la conselleria amb competències en matèria d'hisenda serà la competent per a aprovar les modificacions pressupostàries originades o derivades de l'adopció de mesures o actuacions destinades a fer front a l'esmentada emergència, llevat que suposen la reassignació dels crèdits entre diferents seccions pressupostàries o afecten línies de subvenció nominatives. En este cas la competència correspondrà al Consell.

El que es disposa en el paràgraf anterior no serà aplicable a aquelles modificacions pressupostàries l'autorització de les quals siga competència de les persones titulars de les conselleries, d'acord amb el que es preveu en l'article 25 de la Llei 8/2023, de 27 de desembre, de pressupostos de la Generalitat per a l'exercici 2024.

*Article 5. De la concessió directa de subvencions*

1. Excepcionalment, les línies de subvenció de caràcter nominatiu, regulades en l'article 168.1.A) de la Llei 1/2015, de 6 de febrer, independentment de la seua naturalesa econòmica i de la naturalesa jurídica dels beneficiaris, podran tindre un abast plurianual, sempre que donen cobertura a actuacions, iniciatives o projectes vinculats a la resposta immediata a l'emergència, recuperació i tornada a la normalitat de la DANA.

2. En els supòsits de concessió directa de subvencions mitjançant el decret del Consell conforme al que es disposa a l'article 168.1.C) de la Llei 1/2015, de 6 de febrer, els respectius decrets podran preveure la substitució de la funció interventora pel de control financer sense necessitat d'acord del Consell.

*Article 6. De les subvencions*

1. Ateses les especials circumstàncies en què es troben els municipis inclosos en l'annex I de l'esmentat Acord de 4 de novembre de 2024, del Consell, en els procediments de concessió de subvencions a què es referixen els apartats 1 i 2 de l'article 22 de la Llei 38/2003, de 17 de novembre, general de subvencions, que hagen sigut atorgades amb anterioritat al dia 28 d'octubre de 2024, amb caràcter excepcional i d'acord amb la naturalesa i objecte de la subvenció, l'òrgan competent per a modificar les resolucions de concessió, i podrà acordar el pagament anticipat de la totalitat de la subvenció pendent de lliurament en l'exercici 2024.

2. L'execució dels crèdits destinats a la cobertura d'actuacions, iniciatives o projectes vinculats a la resposta immediata, recuperació i tornada a la normalitat de la DANA, tant en l'àmbit de l'Administració de la Generalitat com del seu sector públic instrumental, no estarà subjecta al règim de pagaments anticipats previst en l'article 171 de la Llei 1/2015, de 6 de febrer, de la Generalitat. A este efecte, serà la norma o acte jurídic que instrumente l'ajuda o subvenció els que determinen el règim aplicable en cada supòsit.

Quan es tracte de fons finalistes, caldrà ajustar-se al que establisca, si és el cas, l'instrument jurídic del qual provinga la transferència d'estos fons a la Generalitat.

3. No obstant el que es disposa en els apartats anteriors, i d'acord amb les disponibilitats reals de la tresoreria, els lliuraments efectius podran ser fraccionats sempre que ho permeta la naturalesa i l'objecte de la subvenció, fins a arribar al límit de percentatge màxim assenyalat, mantenint la resta de les condicions per al seguiment i control dels objectius de la subvenció.

A este efecte, l'òrgan de nivell directiu o superior de la Conselleria d'Hisenda, Economia i Administració Pública que tinga assignades les competències en matèria de tresoreria podrà dictar les instruccions necessàries per a assegurar l'efectivitat del que es preveu en el paràgraf anterior.

*Article 7. De la condició de beneficiari*

En aquelles subvencions que convoque l'Administració de la Generalitat o els diferents subjectes que integren el seu sector públic instrumental, independentment de la forma de concessió, sempre que donen cobertura a actuacions, iniciatives o projectes vinculats a la resposta immediata a l'emergència, recuperació i tornada a la normalitat de la DANA patida per la Comunitat Valenciana en novembre de 2024, les persones, físiques i jurídiques, peticionàries estaran exceptuades del requisit de trobar-se al corrent en el compliment de les obligacions tributàries o davant de la Seguretat Social establit en els articles 13.2 i 34.5 de la Llei 38/2003 de 17 de novembre, general de subvencions; igualment, no hi serà aplicable el que es disposa en els esmentats preceptes a aquells beneficiaris que tinguen la condició de deutors per resolució de procedència de reintegrament.

*Article 8. Declaració d'interés general*

Es declaren d'interés general totes les obres que la Generalitat Valenciana haja d'executar per a donar resposta immediata a les situacions d'emergència, recuperació i tornada a la normalitat a conseqüència de la declaració de zona greument afectada aprovada per l'Acord del Consell de Ministres, de 5 de novembre de 2024, pel qual es declara «zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA) que ha afectat àmplies zones de la península i Balears entre el 28 d'octubre i el 4 de novembre de 2024.

DISPOSICIONS ADDICIONALS

*Primera. Consulta de dades per l'Administració*

1. L'Administració de la Generalitat i les entitats del sector públic instrumental en l'exercici de potestats administratives podran consultar, obtindre i verificar dades i documents d'identificació, cadastre, residència, històric i convivència, vehicles, registres civils, ocupació, Seguretat Social, caràcter tributari (d'acord amb l'article 95.1.k) de la Llei 58/2003, de 17 de desembre, general tributària) i circumstàncies socials i econòmiques, així com qualsevol altra dada o document que resulte necessari per a gestionar les ajudes i procediments aprovats amb la finalitat de pal·liar les pèrdues ocasionades per la DANA.

En cas que la persona interessada exercite el seu dret d'oposició a estes consultes, haurà d'aportar la documentació acreditativa del que haja declarat.

2. L'Administració de la Generalitat i les entitats del sector públic, en l'exercici de potestats administratives, podran consultar informació i dades de l'Administració tributària a l'efecte de la prevenció i lluita contra el delicte fiscal i contra el frau, així com per al control economicofinancer i de subvencions i ajudes públiques, en compliment del que es disposa en l'article 95.1.d) de la Llei 58/2003, de 17 de desembre, general tributària, amb la finalitat de pal·liar les pèrdues ocasionades per la DANA.

3. Així mateix, podran sol·licitar informació i dades de les entitats bancàries i financeres per a realitzar les actuacions i comprovacions necessàries en relació amb les ajudes i donacions efectuades per a pal·liar les pèrdues ocasionades per la DANA.

A estos efectes, s'establiran les degudes garanties jurídiques i de seguretat en matèria de protecció de dades, prestant-se especial atenció als principis de minimització, limitació de la finalitat i seguretat dels tractaments. En l'àmbit de les donacions, l'Administració facilitarà la informació de protecció de dades, conforme a l'article 14 del Reglament (UE) 2016/679, mitjançant la publicitat del seu contingut en la pàgina web de la Generalitat a on es publicite la informació sobre donacions.

Les entitats bancàries i financeres hauran de col·laborar amb l'Administració i proporcionar-li la informació necessària per a l'acompliment de les seues funcions.

4. Els tractaments de dades derivats de l'aplicació d'esta disposició estaran sotmesos al règim jurídic europeu i estatal de protecció de dades.

*Segona. Contractació d'emergència*

L'adopció de qualsevol classe de mesura directa o indirecta o actuació necessària per part dels òrgans de l'Administració de la Generalitat i el seu sector públic instrumental a conseqüència de la DANA, justificarà la necessitat d'actuar de manera immediata, de conformitat amb el que preveu l'article 120 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, sobre la tramitació d'emergència.

*Tercera. Inembargabilitat de les ajudes*

Les ajudes previstes en el Decret 163/2024, de 4 de novembre, del Consell, pel qual s'aproven les bases reguladores i el procediment de concessió directa d'ajudes urgents per a pal·liar la pèrdua de béns de primera necessitat de les persones físiques, produïda pel temporal de vent i pluges iniciat el 29 d'octubre de 2024 a la Comunitat Valenciana, donada la seua naturalesa i objecte, i en integrar-se dins del conjunt de mesures de resposta immediata a les emergències adoptades per la Generalitat Valenciana, tindran la consideració d'inembargables en els termes i les condicions previstos en l'article 9 del Reial decret llei 6/2024, de 5 de novembre, pel qual s'adopten mesures urgents de resposta davant dels danys causats per la depressió aïllada en nivells alts (DANA) en diferents municipis entre el 28 d'octubre i el 4 de novembre de 2024.

*Quarta. Creació de l'Instrument Autonòmic de Resposta, Atenció i Reconstrucció davant de la DANA a València*

Es crea l'Instrument Autonòmic de Resposta, Atenció i Reconstrucció davant de la DANA a València, que quedarà adscrit a l'entitat Valenciana d'Estratègies i Recursos per a la Sostenibilitat Ambiental, SA (VAERSA). La persona titular de la Conselleria d'adscripció de VAERSA exercirà la responsabilitat superior sobre este instrument.

A este instrument correspondrà la gestió, l'atenció, la coordinació i el suport material d'aquelles mesures que siguen requerides per les autoritats autonòmiques i locals afectades per la DANA en l'àmbit territorial de la Comunitat Valenciana.

En Valenciana d'Estratègies i Recursos per a la Sostenibilitat Ambiental, SA (VAERSA) es desplegarà amb caràcter immediat l'estructura específica, dotada dels mitjans necessaris per a l'exercici de les noves funcions que se li atribuïxen.

La vigència de l'instrument s'estén, amb caràcter retroactiu, des del 29 d'octubre de 2024 fins que culminen les actuacions necessàries per a la resposta i reconstrucció requerides per la DANA. Les diferents administracions habilitaran els encàrrecs necessaris per a assegurar-ne el funcionament.

Per tot això, l'objecte social de l'empresa pública Valenciana d'Estratègies i Recursos per a la Sostenibilitat Ambiental, SA (VAERSA) s'estén a la realització de qualssevol actuacions que siguen requerides per a la resposta, atenció, recuperació i posterior restauració de tota classe de danys i necessitats causats per esta catàstrofe.

*Quinta. Declaració d'utilitat pública o interés social i urgent ocupació de béns i drets*

1. Es declara d'utilitat pública o interés social, i la necessitat d'urgent ocupació dels béns i drets afectats d'expropiació forçosa, ocupació temporal o imposició de servituds a conseqüència de l'execució de contractes tramitats pel procediment d'emergència per a la reparació, consolidació i modernització, així com per a la millora de la connectivitat, de les infraestructures hidràuliques per a garantir el necessari subministrament d'aigua per a reg i altres usos en les zones afectades per la DANA.

Totes elles tant si es realitzen per la Generalitat com per entitats habilitades com a beneficiàries d'expropiacions i per les entitats locals.

2. Es declara d'utilitat pública o interés social, així com la urgent ocupació dels béns, drets i terrenys afectats d'expropiació forçosa, ocupació temporal o imposició de servituds, a conseqüència de l'execució de contractes tramitats pel procediment d'emergència per a la reconstrucció o restitució d'infraestructures viàries i ferroviàries afectades per la DANA; així com qualssevol altres actuacions derivades d'esta situació.

*Sexta. Projectes excloïbles del procediment d'avaluació ambiental*

Mitjançant un acord del Consell es determinarà l'exempció d'avaluació d'impacte ambiental d'aquelles obres noves, de reparació o rehabilitació d'infraestructures, equipaments o instal·lacions que, havent de sotmetre's a esta avaluació, conforme a l'article 7 de la Llei 21/2013, de 9 de desembre, d'avaluació ambiental, quedaran exemptes de la substanciació d'este tràmit en compliment del que es disposa en els apartats 3 i 4 de l'article 8 de l'esmentada llei.

*Sèptima. Actuacions per al restabliment d'infraestructures de titularitat de les Administracions locals*

1. S'autoritza amb caràcter excepcional la Generalitat, a través de la Conselleria de Medi Ambient, Infraestructures i Territori, a realitzar les actuacions que s'estimen més adequades per al suport a les administracions públiques locals titulars d'infraestructures de transport, infraestructures de sanejament, així com en matèria de residus, per al restabliment urgent de les quals hagen sigut afectades per la DANA ocorreguda en diferents municipis entre el 28 d'octubre i el 4 de novembre de 2024.

2. La col·laboració prevista en l'apartat anterior s'entendrà que podrà incloure totes les fases de planificació, projecte i execució de les actuacions necessàries, fins a la completa finalització d'estes, que restituïsquen els danys ocasionats per la DANA sobre les infraestructures de transport i sanejament; així com en matèria de residus, incloent-hi la realització de les expropiacions, si és el cas.

3. La proposta d'actuacions s'elevarà al Consell pel titular de la Conselleria de Medi Ambient, Infraestructures i Territori, per a la seua aprovació.

4. Es declara d'utilitat pública o interés social, així com la urgent ocupació dels terrenys afectats d'expropiació forçosa, ocupació temporal o imposició de servituds, a conseqüència de l'execució de contractes que hagen de tramitar-se pel procediment d'emergència per a la reconstrucció o restitució de les mencionades infraestructures afectades per la DANA.

Completada l'execució de les actuacions, les obres resultants una vegada es produïsca l'acta de comprovació material de la inversió i la recepció de les obres per part de la Conselleria de Medi Ambient, Infraestructura i Territori, la competència sobre les infraestructures resultants recaurà en l'administració local competent atesa la naturalesa de l'obra, i n'assumiran estes la titularitat, posada en servici, així com la conservació i explotació d'estes.

5. La Conselleria de Medi Ambient, Infraestructura i Territori establirà els mecanismes adequats per a l'execució de les actuacions de restabliment i la tramitació urgent d'estes.

6. A la realització de les obres incloses en este article li serà aplicable l'exempció dels controls previs previstos en l'article 18 de la Llei 37/2015, de 29 de setembre, de Carreteres.

*Octava. Altres actuacions*

El que disposa este decret llei s'aplicarà a totes aquelles actuacions conseqüència directa i immediata de la DANA que afecten tota classe d'infraestructures competència de la Generalitat, amb independència del terme municipal afectat.

*Novena. Regles especials sobre incorporació de crèdits finançats per ingressos finalistes durant el tancament i l'obertura comptable dels exercicis 2024-2025*

1. De manera excepcional i individualitzada, i una vegada s'haja tancat l'exercici pressupostari de 2024, els romanents de crèdit amb finançament afectat que donen cobertura a actuacions, de qualsevol tipus i naturalesa, l'objecte i la finalitat de les quals siga donar resposta immediata a les situacions d'emergència i recuperació a conseqüència de la declaració de zona greument afectada aprovada per l'Acord del Consell de Ministres, de 5 de novembre de 2024, podran incorporar-se a l'exercici següent abans de liquidar el pressupost de l'exercici anterior, en funció de les dades que consten en el sistema d'informació comptable en el tancament.

2. Sense perjuí del que establix la disposició addicional quarantena de la Llei 8/2023, de 27 de desembre, de pressupostos de la Generalitat per a l'exercici 2024, quan la incorporació de romanents de crèdit procedents dels fons del Mecanisme de Recuperació i Resiliència o de qualsevol altre ingrés finalista estiga referida a crèdits per a gastos de personal, es podrà aprovar la seua incorporació, a partir de l'1 de gener de 2025. Esta incorporació es realitzarà a proposta de l'òrgan gestor del gasto corresponent, i haurà de quedar degudament justificat que el finançament dels llocs de treball afectats per la incorporació està directament associada a l'esmentat mecanisme o a altres ingressos finalistes.

Este règim excepcional s'aplicarà tant en l'àmbit de l'Administració de la Generalitat, com en el del seu sector públic instrumental, i es referirà en tot cas a gastos de personal, amb independència del capítol econòmic que els finance.

3. De manera excepcional i individualitzada, i una vegada s'haja procedit al tancament de l'exercici pressupostari de 2024, es podrà aprovar la incorporació de determinats romanents de crèdit procedents del subprograma pressupostari 322C02 Formació i qualificació professional corresponent a Labora, Servei Valencià d'Ocupació i Formació, abans de la liquidació del pressupost de l'exercici anterior, en funció de les dades que consten en el sistema d'informació comptable al tancament. Esta incorporació es realitzarà a proposta de l'òrgan gestor del gasto corresponent, i haurà de motivar-se en la necessitat d'execució pressupostària de les actuacions finançades, de tal manera que no es pose en risc el compliment en termini de compromisos de gastos amb finançament afectat, que poguera originar un reintegrament posterior.

|  |
| --- |
| L'apartat primer de la disposició addicional novena es modifica per la disposició final segona del [**Decret llei 1/2025, de 14 de gener, del Consell**](https://dogv.gva.es/va/eli/es-vc/dl/2025/01/14/1/dof/vci/html), pel qual s'adopten mesures extraordinàries per a la gestió, l'organització i la mobilitat del personal empleat públic a conseqüència de les greus inundacions del 29 d'octubre de 2024 en la Comunitat Valenciana  (DOGV núm. 10106 de 14.01.2025). |

  

DISPOSICIONS FINALS

*Primera. Modificació del Decret 59/2019, de 12 d'abril, del Consell, d'ordenació del sistema públic valencià de servicis socials*

S'afig la disposició addicional tretzena, que queda redactada de la manera següent:

«Tretzena. Situacions d'emergència social.

Quan es declare la situació d'emergència o catàstrofe en qualsevol municipi de la Comunitat Valenciana, l'òrgan competent en matèria d'autorització podrà adoptar, respecte dels centres de servicis socials autoritzats en este àmbit territorial, les decisions necessàries a l'efecte de garantir la seguretat i integritat de les persones usuàries d'estos.»

*Segona. Modificació del Decret 65/2024, de 10 de juny, del Consell, pel qual es regula el Registre de personal funcionari habilitat de la Generalitat*

S'afig un apartat tercer a la disposició addicional primera, que queda redactat de la manera següent:

«3. No obstant el que disposa l'apartat anterior, no serà necessària la subscripció del conveni quan es declare una situació d'emergència o catàstrofe. En estos casos, el personal funcionari habilitat de les entitats locals de la Comunitat Valenciana, a petició de la Generalitat, podrà prestar el servici d'assistència per a la realització d'actuacions i tràmits que esta pose en marxa en relació amb les conseqüències derivades de la situació d'emergència o catàstrofe.»

*Tercera. Salvaguarda de rang de disposicions reglamentàries*

Les previsions incloses en este decret llei que modifiquen el Decret 59/2019, de 12 d'abril, del Consell, d'ordenació del sistema públic valencià de servicis socials i el Decret 65/2024, de 10 de juny, del Consell, pel qual es regula el Registre de personal funcionari habilitat de la Generalitat, podran ser modificades per normes del rang reglamentari corresponent a la norma que es modifica.

*Quarta. Habilitació per al desplegament reglamentari*

Es faculta el Consell per a adoptar les disposicions necessàries per al desplegament i aplicació d'este decret llei.

*Quinta. Entrada en vigor*

Este decret llei entrarà en vigor l'endemà de publicar-se en el *Diari Oficial de la Generalitat Valenciana*.

València, 12 de novembre de 2024

Carlos Mazón Guixot

President de la Generalitat

Susana Camarero Benítez

Vicepresidenta i consellera de Servicis Socials, Igualtat i Vivenda

Ruth María Merino Peña

Consellera d'Hisenda, Economia i Administració Pública

Salomé Pradas Ten

Consellera de Justícia i Interior

Vicente Martínez Mus

Conseller de Medi Ambient, Infraestructures i Territori


Còpia Permalink ELI